b'\n_START_ARTICLE_\nEsran ilmestys\n_START_PARAGRAPH_\nEsran ilmestys, Nelj\xc3\xa4s Esran kirja (lat. 4. Esdras, engl. 2. Esdras) tai Latinalainen Esran kirja, on joissakin Raamatun versioissa esiintyv\xc3\xa4 apokalyptinen kirja, jota useimmat kristilliset kirkkokunnat pit\xc3\xa4v\xc3\xa4t apo\xc2\xadkryfisen\xc3\xa4. Se sis\xc3\xa4ltyy erillisen\xc3\xa4 liitteen\xc3\xa4 muun muassa katolisen kirkon k\xc3\xa4ytt\xc3\xa4m\xc3\xa4\xc3\xa4n latinan\xc2\xadkieliseen Vulgata-k\xc3\xa4\xc3\xa4nn\xc3\xb6kseen sek\xc3\xa4 joihinkin englannin\xc2\xadkielisiin Raamatun versioihin. Suomenkielisess\xc3\xa4 Raamatussa sit\xc3\xa4 ei ole, eik\xc3\xa4 siit\xc3\xa4 ole olemassa virallisesti hyv\xc3\xa4ksytty\xc3\xa4 kirkollista suomennosta._NEWLINE_Kirjasta ei ole s\xc3\xa4ilynyt aramean- tai hepreankielisi\xc3\xa4 k\xc3\xa4sikirjoituksia, kreikaksikin vain katkelmia. Sen kaksi ensimm\xc3\xa4ist\xc3\xa4 ja kaksi viimeist\xc3\xa4 lukua tunnetaan vain latinalaisen tekstin perusteella, muu osa kirjasta on jo varhain k\xc3\xa4\xc3\xa4nnetty monelle muullekin kielelle.\n_START_SECTION_\nKirjan nimet\n_START_PARAGRAPH_\nEsran kirjoista on eri kirkkokunnissa ja Raamatun eri k\xc3\xa4\xc3\xa4nn\xc3\xb6ksist\xc3\xa4 k\xc3\xa4ytetty vanhastaan eri nimi\xc3\xa4 ja j\xc3\xa4rjestys\xc2\xadnumeroita, jotka poikkeavat toisistaan siin\xc3\xa4 m\xc3\xa4\xc3\xa4rin, ett\xc3\xa4 ne voivat aiheuttaa runsaasti sekaannusta. Esran ilmestys esiintyy muun muassa Vulgatan liitteess\xc3\xa4 nimell\xc3\xa4 Nelj\xc3\xa4s Esran kirja (lat. 4. Esdras). Kuitenkin englanninkielisiss\xc3\xa4 Raamatuissa Heprealainen Esran kirja on nimelt\xc3\xa4\xc3\xa4n Ezra ja Kreikkalainen Esran kirja, sik\xc3\xa4li kuin se niiss\xc3\xa4 on mukana, yleens\xc3\xa4 1. Esdras, ja Esran ilmestys vastaavasti 2. Esdras._NEWLINE_Koska kirja jakautuu selv\xc3\xa4sti kolmeen osaan, nimitet\xc3\xa4\xc3\xa4n toisinaan vain sen 3\xe2\x80\x9314. lukuja eli varsinaista Esran ilmestyst\xc3\xa4 Nelj\xc3\xa4nneksi Esran kirjaksi. Sen alkuun liitetty\xc3\xa4 johdanto-osaa eli lukuja 1\xe2\x80\x932 nimitet\xc3\xa4\xc3\xa4n t\xc3\xa4ss\xc3\xa4 tapauksessa Viidenneksi ja loppulukuja 15\xe2\x80\x9316 Kuudenneksi Esran kirjaksi, Vaihtelevista j\xc3\xa4rjestysnumeroista aiheutuvan sekaannuksen v\xc3\xa4ltt\xc3\xa4miseksi er\xc3\xa4\xc3\xa4t nykyiset tutkijat ovat ehdottaneet Esran ilmestyksest\xc3\xa4 k\xc3\xa4ytett\xc3\xa4v\xc3\xa4ksi nime\xc3\xa4 Latinankielinen Esran kirja.\n_START_SECTION_\nTausta ja sis\xc3\xa4lt\xc3\xb6\n_START_PARAGRAPH_\nKirja on luonteeltaan apokalyptinen. Se on kirjoitettu vuonna 70 tapahtuneen Jerusalemin piirityksen ja toisen temppelin tuhon j\xc3\xa4lkeen. Sen kirjoittaja pohtii, miksi Jumala oli sallinut t\xc3\xa4m\xc3\xa4n tapahtua. Kirjoittaja on rinnastanut oman aikansa tapahtumat noin 600 vuotta varhaisempaan, Nebukadressarin aikana tapahtuneeseen Jerusalemin ensimm\xc3\xa4isen temppelin tuhoon ja sijoittanut kirjan tapahtumat fiktiivisesti sit\xc3\xa4 seuranneen Babylonin pakkosiirtolaisuuden aikaan._NEWLINE_Kirjan alkuper\xc3\xa4isess\xc3\xa4 juutalaisessa versiossa on ilmeisesti ollut vain luvut 3\xe2\x80\x9314 eli varsinainen Esran ilmestys. Kristityt kirjoittajat ovat my\xc3\xb6hemmin liitt\xc3\xa4neet siihen johdannon (luvut 1\xe2\x80\x932 eli ns. 5. Esran kirja) ja loppuosan (luvut 15\xe2\x80\x9316 eli ns. 6. Esran kirja)._NEWLINE_Kirjassa kuvataan seitsem\xc3\xa4n n\xc3\xa4ky\xc3\xa4, jotka Esran kerrotaan saaneen ollessaan viel\xc3\xa4 Babylonissa. Niist\xc3\xa4 kolme ensimm\xc3\xa4ist\xc3\xa4 on luonteeltaan dialogeja, jotka k\xc3\xa4sittelev\xc3\xa4t pahan ongelmaa ja teodikeaa. Ne alkavat kukin Esran rukouksella, johon enkeli vastaa, mink\xc3\xa4 j\xc3\xa4lkeen Esra valmistautuu uuteen n\xc3\xa4kyyn paastoamalla._NEWLINE_Nelj\xc3\xa4s n\xc3\xa4ky alkaa rukouksella, jossa Esra valittaa kansansa kyvytt\xc3\xb6myytt\xc3\xa4 noudattaa lakia. H\xc3\xa4n n\xc3\xa4kee n\xc3\xa4yn naisesta, jonka ainoa poika on kuollut omana h\xc3\xa4\xc3\xa4p\xc3\xa4iv\xc3\xa4n\xc3\xa4\xc3\xa4n. Esra lohduttaa naista muistuttamalla Siionille koituneesta paljon suuremmasta onnettomuudesta. T\xc3\xa4ll\xc3\xb6in Esra lohduttaa h\xc3\xa4nt\xc3\xa4 yl\xc3\xb6snousemuksen toivolla._NEWLINE_Kolme viimeist\xc3\xa4 n\xc3\xa4ky\xc3\xa4 liittyv\xc3\xa4t lopun aikoihin._NEWLINE_Kirjan alkuun lis\xc3\xa4tyiss\xc3\xa4 kahdessa ensimm\xc3\xa4isess\xc3\xa4 luvussa kuvataan Esran Jumalalta saamaa teht\xc3\xa4v\xc3\xa4\xc3\xa4, kahdessa viimeisess\xc3\xa4 taas luvataan, ett\xc3\xa4 Jerusalemin tuhonnut Rooma ei en\xc3\xa4\xc3\xa4 alista Jumalan kansaa vaan tuhoutuu, samoin kuin muun muassa Babylonialle ja Egyptille oli jo k\xc3\xa4ynyt.\n_START_SECTION_\nAsema eri kirkkokunnissa\n_START_PARAGRAPH_\nEsran ilmestyksen luvut 3\xe2\x80\x9314 on jo varhaiskristillisen\xc3\xa4 aikana k\xc3\xa4\xc3\xa4nnetty muun muassa syyriaksi, koptiksi, etiopiaksi, arabiaksi, armeniaksi ja georgiaksi. Sen latinankielist\xc3\xa4 versiota ovat lainanneet muun muassa kirkkois\xc3\xa4t Tertullianus, Cyprianus ja Ambrosius._NEWLINE_Esran ilmestys luetaan Raamatun kaanoniin kuuluvaksi joissakin ortodoksisissa kirkoissa. Se sis\xc3\xa4ltyy muun muassa muinaiskirkkoslaavin kieliseen kirkkoraamatuun ja Ven\xc3\xa4j\xc3\xa4n ortodoksisen kirkon Synodaalik\xc3\xa4\xc3\xa4nn\xc3\xb6kseen, mutta ei kreikankielisten kirkkojen Raamattuun. My\xc3\xb6s Etiopian kirkko lukee sen Raamattuun kuuluvaksi._NEWLINE_Katolinen kirkko ei pid\xc3\xa4 Nelj\xc3\xa4tt\xc3\xa4 Esran kirjaa eli Esran ilmestyst\xc3\xa4 Raamatun kaanoniin kuuluvana. Kuitenkin se esiintyi keskiajalla monissa latinankielisiss\xc3\xa4 Raamatun k\xc3\xa4sikirjoituksissa. Vuonna 1592 laaditusta Vulgatan Clementina-editioista l\xc3\xa4htien se on tavallisesti painettu katolisten Raamattujen loppuosaan erityiseen liiteeseen, jossa ovat my\xc3\xb6s Manassen rukous ja Kolmas Esran kirja._NEWLINE_Martti Luther ei pit\xc3\xa4nyt Esran ilmestyst\xc3\xa4 mink\xc3\xa4\xc3\xa4n arvoisena. H\xc3\xa4nen mukaansa siit\xc3\xa4 ei opi mit\xc3\xa4\xc3\xa4n, mit\xc3\xa4 ei voisi yht\xc3\xa4 hyvin oppia Aisopoksen saduista tai v\xc3\xa4hempiarvoisestakin kirjasta.  H\xc3\xa4n ei ottanutkaan sit\xc3\xa4 mukaansa saksalaiseen raamatun\xc2\xadk\xc3\xa4\xc3\xa4nn\xc3\xb6kseens\xc3\xa4, ei edes siin\xc3\xa4 olevaan liite\xc2\xadosaan, johon h\xc3\xa4n sijoitti useat muut apokryfikirjat. Sen mukaisesti niit\xc3\xa4 ei ole koskaan ollut my\xc3\xb6sk\xc3\xa4\xc3\xa4n suomen\xc2\xadkielisiss\xc3\xa4 Raamatuissa silloinkaan, kun niiss\xc3\xa4 ovat apokryfi\xc2\xadkirjatkin olleet mukana._NEWLINE_Lutherin Raamatun tavoin my\xc3\xb6s englantilaisessa King James Bibless\xc3\xa4 apokryfi\xc2\xadkirjat sijoitettiin omaksi osastokseen, mutta Lutherista poiketen siin\xc3\xa4 my\xc3\xb6s Kreikkalainen Esran kirja ja Esran ilmestys ovat mukana, kuitenkin nimill\xc3\xa4 1. Esdras ja 2. Esdras.  Anglikaanisen kirkon VI uskon\xc2\xadartiklassa vuodelta 1562 n\xc3\xa4m\xc3\xa4 mainitaan sellaisten kirjojen luettelossa, joita "kirkossa luetaan sen vuoksi, ett\xc3\xa4 ne sis\xc3\xa4lt\xc3\xa4v\xc3\xa4t oikeita el\xc3\xa4m\xc3\xa4n\xc2\xadohjeita", mutta niill\xc3\xa4 ei perustella oppia. Vuonna 1822 Brittil\xc3\xa4inen ja Ulkomainen Raamattuseura kuitenkin p\xc3\xa4\xc3\xa4tti j\xc3\xa4tt\xc3\xa4\xc3\xa4 ne pois julkaisemistaan Raamatun painoksista ja olla tukematta muissakaan maissa sellaisten Raamattujen julkaisemista, joissa apokryfi\xc2\xadkirjat ovat mukana._NEWLINE_Esran ilmestyksest\xc3\xa4 ei ole olemassa virallista suomennosta. Vuonna 1999 asetettu apokryfi\xc2\xadkirjojen k\xc3\xa4\xc3\xa4nn\xc3\xb6s\xc2\xadkomiteakaan ei sit\xc3\xa4 suomentanut.'